So gemaklik soos ŉ ou paar rooi velskoeneFoto: Verskaf Kan jy David Kramer en sy Volksiebus oor die Tierkloofpas onthou? Ek kan. Ek was ŉ laaitie toe daai advertensies op die televisie was en my bors het altyd opgeswel van trots omdat my pa ŉ paar Volksiebusse gehad het. Eers ŉ lugverkoelde 2.0-Microbus met ŉ outomatiese ratkas. Toe ŉ 2.1i met brandstofinspuiting en ŉ 4-spoedhandrat. Toe kom die juweel … die 2.5i Microbus met Audi se 5-silinderenjin en ŉ 5-spoedhandrat. Daai bus was fantasties. Ek self hou nou nogal van ŉ bussie en ons gesin van vyf hou baie daarvan om te reis. Ons verste reistogte was nog altyd die lekkerste in ŉ bus. Volkswagen se nuwe Caravelle gaan vir baie gesinne ŉ droom wees. Foto: Brendon Staniforth Die 2.0-viersilinder-biturbodiesel pronk nou met 146 kW en 450 Nm. Die enjin is gepaard aan ŉ 7-spoed-DSG-dubbelkoppellaarratkas. Daai krag word wel dan aan al vier wiele gestoot met Volkswagen se 4Motion-vierwielaandrywingstelsel. Daar is ŉ paar opknappings op die T6.1-weergawe van Volkswagen se bussie. Daar is nuwe LED-ligte voor en agter, ŉ nuwe sierrooster en voorste buffer. Die kleure is ook ŉ bietjie verander – maar aan die binneruim is waar die grootste opknappings kom. Foto: Brendon Staniforth Kom ons begin voor. Daar is ŉ nuwe paneelbord met VW se digitale instrumente en ŉ 10.2”-raakskerm-inligtingstelsel. Vir die eerste keer in die VW-handelsmerk kan ŉ mens aan Android Auto en Apple CarPlay koppel sonder ŉ draad. In die konsole is daar ŉ draadlose laaier vir jou selfoon. Verhitte sitplekke en klimaatbeheer hou dinge gemaklik in die bussie, asook die armleunings aan elke kant van die twee voorste sitplekke. Agter het die Caravelle sy gewone opset van vyf sitplekke, twee in die middelste ry, ŉ tafeltjie en dán drie in die agterste ry. Foto: Verskaf Op die pad voel die nuwe enjin voorwaar verfyn en bitter sterk. Die vierwielaandrywing vreet selfs slegte grondpaaie op en ons het met die bekendstelling ŉ reuseberg geklim en die Caravelle was piekfyn. Indrukwekkend. Onder die vel is daar ŉ nuwe kruiswindhulpstelsel wat van die remme gebruik maak om die bussie reguit op die pad te hou, sou ŉ wind hom skielik ruk. Vir die eerste keer kom die 6.1-weergawe van die Transporter-reeks met hulpstelsels soos sleepwa en parkeerhulp. Albei is stelsels waar die kar self ŉ sleepwa stuur, en wel waar die bestuurder die rigting wys waar jy die sleepwa wil hê met die spieëltjie se knoppie. Die ander stelsel soek self ŉ parkering en doen al die stuurwerk self. Foto: Verskaf Daar is ses weergawes in die Transporter-reeks. Pick Up in enkel- en dubbelkajuit, Panel Van, Crew Bus, Kombi, Caravelle en California Coast. Daar is drie enjins – almal 2.0-turbodiesels. Die eerste weergawe bied 81 kW, die tweede een 110 kW en die baas van die plaas 146 kW. Ons gaan weer tyd met die Caravelle deurbring – maar sover is ek vir ŉ ses geslaan. Die Caravelle bly die maatstaaf waarteen die meeste ander bussievervaardigers hulself sal meet. Die reeks lyk só: Die Pick Up-, Panel Van- en Crew Bus-reeks word gedek deur ŉ 3 jaar/60 000 km-diensplan en 2 jaar/onbeperkte km-waarborg. Die Kombi-, Caravelle- en California-reeks word gedek deur ŉ 5 jaar/60 000 km- omvattende instandhoudingsplan en 3 jaar/120 000 km-waarborg.